CPN ร่วมมือพันธมิตรจัดงานฉลองตรุษจีนก.พ.นี้ หวังหนุนทราฟฟิก-ยอดใช้จ่ายกว่า 20%
CPN ร่วมมือพันธมิตร จัดงบฯ 150 ลบ. จัดงานฉลองตรุษจีนตลอดเดือนก.พ.นี้ หวังดึงดูดนักท่องเที่ยวจีน หนุนทราฟฟิก-ยอดใช้จ่ายกว่า 20%
30 ม.ค. 2561

นายณัฐกิตติ์ ตั้งพูลสินธนา ผู้ช่วยกรรมการผู้จัดการใหญ่ สายงานการตลาด บริษัท เซ็นทรัลพัฒนา จำกัด (มหาชน) หรือ CPN เปิดเผยว่า บริษัทร่วมกับพันธมิตรธุรกิจ บริษัท ยูเนี่ยนเพย์ อินเตอร์เนชั่นแนล จำกัด (ประเทศไทย), ธนาคารกสิกรไทย (KBANK) และบริษัท ไทยประกันชีวิต จำกัด (มหาชน) ทุ่มงบกว่า 150 ล้านบาท หนุนการท่องเที่ยวแห่งประเทศไทย (ททท.) กระตุ้นคนไทยเชื้อสายจีนท่องเที่ยวในประเทศ ตอกย้ำคอนเซ็ปต์ จับจ่าย-ไหว้-กิน-เที่ยวที่เดียว ที่ศูนย์การค้าเซ็นทรัลทั้ง 32 สาขา หวังดึงดูดนักช็อปจีน
โดยการจัดแคมเปญ “The Great Chinese New Year 2018-The Blessed Kingdom วิจิตรแดนสวรรค์ เทศกาลตรุษจีน”  ระหว่างวันที่ 1-28 ก.พ.61 ที่เซ็นทรัลเวิลด์ เซ็นทรัลพลาซา และเซ็นทรัลเฟสติวัล 32 สาขาทั่วประเทศ คาดว่าจะช่วยหนุนทราฟฟิกและยอดใช้จ่ายได้กว่า 20%
“ปีนี้ซีพีเอ็นอยากสนับสนุนนโยบายของภาครัฐ ให้คนไทยเชื้อสายจีนหันมาใช้จ่ายในประเทศ กระตุ้น GDP ตอกย้ำคอนเซปต์ จับจ่าย-ไหว้-กิน-เที่ยว ที่เดียวที่ศูนย์การค้าเซ็นทรัล  เรายังได้คุณจิตรา ก่อนันทเกียรติ นักสะสมความรู้เรื่องจีน ผู้ซึ่งได้รับเกียรติหลายครั้งจากซินแสฮ่องกงให้บินไปเบิกเนตรสิงโต มาช่วยเป็นที่ปรึกษาพิเศษให้กับแคมเปญนี้ 
รวมทั้งได้อิลลัสเตรเตอร์ชื่อดัง Untitled 29 หรือคุณปิยาภรณ์ จันทร์สิริวิไลกุลมาร่วมออกแบบสัตว์เทพ 4 ทิศ  ตกแต่งศูนย์การค้าให้กลายเป็นแดนสวรรค์ที่งดงาม โดยได้นำเทรนด์สีประจำปี 2018 หรือ สีม่วง ซึ่งเป็นสีมงคลธาตุน้ำตามศาสตร์มงคลของจีน มาใช้เพื่อสร้างความแตกต่าง คาดว่าจะดึงทราฟฟิกและยอดใช้จ่ายได้กว่า 20%”นายณัฐกิตติ์ กล่าว 
สำหรับตลาดทัวริสต์ ชาวจีนยังคงครองแชมป์ด้านการท่องเที่ยวในประเทศไทยและมีกำลังบริโภคมากที่สุด ปีนี้คาดว่าจะมีทัวริสต์จีนมาท่องเที่ยวในเมืองไทยในช่วงตรุษจีนเพิ่มขึ้นจากปีที่แล้ว 10-15 % เนื่องจากเว้นจากปีใหม่มาตรงกับเดือนกุมภาพันธ์ ซีพีเอ็นจึงมีการใช้กลยุทธ์ Micro Location และ  Micro Moment เพื่อซัพพอร์ตทัวริสต์จีนที่เป็นกลุ่ม Tech-Savvy หาข้อมูลท่องเที่ยวผ่านออนไลน์ โดยได้เพิ่มงบการตลาดเพิ่มขึ้น 100%  มุ่งจับกลุ่มเป้าหมายคนจีนรุ่นใหม่ รายได้สูง อายุประมาณ 24-35 ปี และ กลุ่ม First Visit ผ่านแอพพลิเคชั่นชื่อดังของจีนซึ่งมีแอคทีฟยูเซอร์ กว่า 200 ล้านคน /เดือน เน้นโปรโมทเมนูอาหารมงคลจากร้านดังและแลนด์มาร์คตรุษจีนในสาขาหัวเมืองท่องเที่ยว อย่าง เชียงใหม่ ภูเก็ต พัทยา